
La cajican



Lou Chapacan, un nara scriveda en franses e nisarda

par Serge Dotti (1952-2018),

estraeda de la colie Les Contes du vieux Nice (Naras de Nisa vea)

Traduida de franses par Michel Gaillard






En esta cuartal1 de la vila, on ia ave stradas streta. Los no ia es stradas per veculos, con pasajes de traversa, semafores, conjestas de trafica e ofisiores de trafica: los ia es stradas per paseores natural, no locas artifis do on veni per visita breve poi parti, los ia es stradas vera per paseores vera ci pasea con pedes, ci es vivente asi, sin veculo, mera con lor gamas: aceles ia vade min rapida, ma, car acel cuartal es peti, lo no ia importa.



En acel stradas, juntada a stradetas, protejeda contra la venta de inverno e la caldia de estate, e contra la veculos, a inverno como a estate, on ia ave sempre multe xices, e ance canes, vera multe xices e canes, de cualce edas e cualce altias, grande, peti, corposa, magra. Tota la xices ia es joven, ma no tota la canes.



Entre los, on ia ave Dede, la can corposa, orania, mal petenida, de la stradeta, ci es cexante a cada ves cuando on clama el « Roberto! », e la xices ci sabe lo, los ia es clamante « Roberto! » per tiseta el;



	




on ia ave la can negra peti del polsce, cual sua mestre, un escavor pasada, ia nomi Vengel, lo cual sinifia « carbon » en sua lingua;



on ia ave Oscar, la canix de la nivel prima, ci ia salta de sua balcon, a alga dia, vidente ce sua mestresa ariva, e ci, de acel dia, ia prende la nometa « paracador »;



on ia ave la « rinosero », un tecel peti con gamas corta, ci sembla un pantofla, grasosa, tota blanca; lo es strana per un tecel, ma el mesma ia es un misca; el ia es nomida Jineta en realia, e el ia es un can fema, ma, per la xices, el ia es la « rinosero »;



on ia ave la « masca antigasal », un can de pastor con pel jala, ci porta sempre un paramorde;



on ia ave Babeta, un canix fema nanin, crespa como persil, ci on nomi duxesa, par causa de sua aspeta de prinsesa;



on ia ave Melaina, la can fema del elinica, negra e brilietante, car sua nom sinifia « negra » en elinica; la xices ia transformi lo a  « Nana » o « Niania », e el ia es sempre comprendente;



on ia ave Spoci, ci gusta supra tota la parola « bon dia » — cual, tan frecuente repeteda, ia deveni « boli », sua bon-dia propre —, e ci ia es ximinte a cada ves cuando on pronunsia acel parola, e la xices ia es disente lo a el con plaser, car el no ia pote fa lo par sola se mesma;



on ia ave ance Enri, un can jentil, mais pico loco, ci es abaiante solitar en la strada, ante un mur o un fonte, – ma el ia es bonfortunosa: el ia pote es loco a sua vole, car on no caji la locos cuando los es canes.



Esta loca ia es un paradiso per canes. Canes e sin corea, e sin colar; serta, los ia es parteninte a algun, los no ia es abandonada, ma libre, e los ia es reveninte a casa per come e dormi.






∴






An tal, a un matina, en cuando la xices ia es juante a sua lado e la canes a otra lado, paneles ia apare, proclamante:






La canes en vaga, sin corea o colar,

va es traeda a la cajeria






La xices ia leje la paneles e demanda a se cua es « canes en vaga »; tota la canes ia es vadente sin corea e colar, ma, an tal, on no ia es cualinte los como « en vaga »?



Donce, los ia prende un disionario e ia xerca la parola:



vagor, nom: el ci vaga.



vaga, nom: ata de vaga.



vaga, verbo: regarda libros e benes en modo osiosa; vade acaso sin intende clar.



Los ia comprende: on vole caji la canes ci es paseante « acaso, sin intende clar »! Ma, alora, on ta debe trae a la cajeria la xices e la persones del cuartal ci, a veses frecuente, ta vade « acaso, sin intende clar ». Longo la xices, esta paneles mesma es vagante e espresa parolas vagante; e los deside aranca la paneles, pensante ce tal la problem es solveda e ce la caso es tratada, poi los reveni a lor juas.






∴






A la doman, el es ala, vestida con un uniforma gris e un xapeta con borda fronte. El ia parci sur la plaza sua camioneta, do la parola cajeria es scriveda.



En la cuartal, on ia es nominte el: la cajican2, per dise « el ci trae la canes a la cajeria ».



El ia es munida con un boma longa fininte con un noda liscante, e el ia es portante botas enorme protejente sua gamas asta sua taie e gantos de cuoro negra cual asende asta la codos.



El ia es parente enorme, como si el ia come tota la canes cual el prende. En realia, el no ia es comente los, el ia es vendente los.



La xices ia es saisida par teme, los ia reconose el, e los ia vade a cria: « La cajican! La cajican! » La canes no ia desfida pronto: los ia pensa ce, cisa, un jua nova ia comensa, e los ia es en espeta. La cajican ia es avansante, e, longo la mures, la ombra de la noda liscante ia es rampente. Subita, la ombra ia lansa se asta la tetos. On ia ave un silentia grande, como si lo cual ia vade a aveni ia estende sua momento, poi un cria, unica, ia sorti de tota la bocas: « Spoci! »



El ia es ajitante se a la fini de la boma, atentante futil evade. El ia vade ja prosima al cajican, sin desfida, cisa esperante un « bon dia » de la nova venida…



Alora la otra canes comprende: la plu rapidas fuji, la plu corajosas atenta morde la om, cual refuja se en la furgon grilida. Un ruido de motor e, a retro de la vapores de gas e de la fuma negra, el ia desapare.



On ia ave ancora multe canes, ma un ia es mancante; an Enri, la can loco, no ia es abaiante con apetito; un parte de sua locia ia es prisonida, cajida, con a supra de sua testa un peso de sielo grilida.






∴






A esta dia mesma, la xices vade a la cajeria per recompra Spoci. Los ia recolie ja tota lor reserva de mone e, con un monton de 26 frances e 45 sentimes, los ariva ante la caje do el es detenida. A el, los dona zucar, los dise «boli», ma Spoci lasa la zucar e no ximi. Los proposa la monton a la cajican, ci esplode con rie e dise a los:



« Vos nesesa paia dusento frances, si no, me vende lo… », e el ajunta: « … a la dotores! »



Un tremeta de teme flue en la grupo intera: « La dotores ! »



La xices vade a imajina la cosas la plu angusante e asustante, e cadun repete, en la pasea de reveni:  « La dotores ! »



On debe freta. Los deside vade al mercato per aida la cultivores e la vendores de vejetales, traente e ordinante lor caxones. A cada dia, multe temprana, los desende a la mercato e, al fini de un semana, los teni la mone. Los reveni a la cajeria e mostra tota lor monton de mone a la cajican. Ma, con un surie cual sembla plu un grima, el dise a los:



« Vos era, cuatrosento frances es nesesada. Vos ia tardi tro. Ta ce vos es plu rapida a la ves prosima. Si no… la dotores! »



Los revade, donce, a labora al mercato tra un semana, traente caxones e, cuando los ia fini, en loca de dejeta la vejetales bon per dejeta, los trae los con se en sacos grande.



Con la mone recolieda, los vade denova a la cajican. A esta ves, el no pote plu inventa alga otra menti. El prende la mone, conta lo e libri Spoci en media de crias de joia e de susede. Multe pronto, Spoci devora un desuple de pesos de zucar, e, su la avalanxa de boli e bon dia, el ximi como nunca un can ia ximi ja.



La cajican regarda los con la mesma surie cual sembla un sicatris e dise a los, clacente sua flajelo con noda liscante: « Asta pronto! »



Poi los reveni a casa.






∴






A la doman, la furgon es parcinte sur la plaza: la cajican es presente denova. Ma la stradas, abitual plen de xices e de canes vagante, es vacua.



La cajican comensa percore la cuartal. Al angulo de un stradeta, el persepi un can sin corea e colar; el ajusta sua boma; la strada es fininte como un impas streta contra un construida. La catura vade a es fasil, e la cajican surie sua malsurie. El reconose la can: lo es Spoci. E Spoci, ancora, es nonmovente; sentante sur sua posterior, el es cuieta espetante, a veses regardetante la fenetras abrida supra la strada. La cajican es ancora avansante, lenta, a sua preda. Tota es calma, tro calma; la om ole un odor strana, un odor de vejetales, en cuando el es avansante, prosiminte. Du plu metres… el  comensa leva sua boma… cuando, subita, la xices cria un cria grande: alora la fenetras abri simultan, e sur la cajican un cascade de frutos e vejetales es versada. Algunes dejeta sacos grande de carton plen plenida, algunes lansa voleas de tomatas matur esplodente con manxetas jusosa sur la fas nonreconosable de la cajican; melonjenas, peperones roja e verde, caxofas de asi e caxofas de otra locas, pescas, peras, zucas, melones, pastecas3, poros, coles, totas malida, gastada, mol e putrida, es cascadente sur la cajican, como si la natur intera flue en deluvia de la fenetras, e ojeti el. Tra des minutos, el reseta un semana de vejetales e frutas apestante.



Poi, cuando la nara ia es conoseda, la vendores del mercato ia comprende perce, cuando los dise « vejetales bon per dejeta », la xices es riente.






∴






Tal la cajican ia es fujida par la vejetales e frutas de la cuartal cual ia embosce el ja.



De acel dia, on no ia revide el. On nara ce el ia parti per xasi la leon en Africa. Lo es multe min perilosa…





1 La cuartal vea de Nisa, vielha vila en nisarda, ance nomida « Babazouk », pronunsiada /babazuc/.

2 En la lingua nisarda, chapacan (pronunsiada: /txapacan/), per dise « el ci prende la canes ».

3 Un parola rejional per dise « melon de acua ».



